Diari Oficial de la Generalitat Valenciana


Sumari del DOGV 4490, del 30-04-2003 (2003/4898)

ORDE de 17 d'abril de 2003, de la Conselleria d'Economia, Hisenda i Ocupació, per la qual s'aprova el procediment general per a la concessió d'ajudes econòmiques per al desenvolupament del Programa Valencià de Formació Professional Ocupacional, i es convoquen per a l'any 2003.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4490

Data del DOGV
:   30-04-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/4898


Data del document
:   17-04-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * administració local
    * sindicat
    * ajuda pública
    * suport econòmic
    * aprenentatge professional
    * societat sense fins de lucre
    * ajuda a les empreses
    * pràctiques de formació
    * empresa privada
    * lluita contra l'atur
    * inserció professional
    * organització patronal
    * empresa pública
    * formació professional

ORDE de 17 d'abril de 2003, de la Conselleria d'Economia, Hisenda i Ocupació, per la qual s'aprova el procediment general per a la concessió d'ajudes econòmiques per al desenvolupament del Programa Valencià de Formació Professional Ocupacional, i es convoquen per a l'any 2003. [2003/X4898]
  
Entre els diversos objectius que es pretenen aconseguir per mitjà de la formació professional, es troba la consolidació d'una estructura productiva capaç de generar ocupació en tots els sectors i les activitats econòmics que existeixen en un territori definit. En el cas específic de la Comunitat Valenciana, on hi ha sectors productius especialitzats en l'àmbit local o comarcal, i que posseeixen una llarga tradició i experiència, este objectiu, si és el cas, té una importància molt destacada i exigeix la realització de polítiques flexibles i innovadores en este camp de la Formació Professional.
  
El Fons Social Europeu, a través del Programa Operatiu 2000-2006, ha considerat necessari que el Govern Valencià desenvolupe una política específica de Formació Professional Ocupacional adreçada a millorar la qualificació de les persones que es troben en desocupació i que desitgen accedir a un lloc de treball en els sectors representatius de l'economia valenciana.
  
D'esta manera, per mitjà d'esta actuació s'aconsegueix atendre els tres grans eixos en què es manifesta l'oferta de formació en l'àmbit de la Comunitat Valenciana, i s'hi dóna una major consistència i coherència interna.
  
Per mitjà del Pla Nacional de Formació i Inserció Professional, aprovat per RD 631/1993, de 3 de maig, es garanteix la millora de les qualificacions professionals de les persones en desocupació que assisteixen a una àmplia xarxa de cenres col·laboradors que executen la programació modular dissenyada per la Direcció General de Formació i Qualificació Professional del SERVEF sobre la base dels estudis socioeconòmics realitzats durant cada any.
  
Mitjançant el Programa de Tallers de Formació i Inserció Laboral, aprovat per l'Orde de 13 de desembre de 2002, de la Conselleria d'Economia, Hisenda i Ocupació, també finançat pel Programa Operatiu de la Comunitat Valenciana, es proporciona una formació específica que té en compte les característiques personals de les persones destinatàries. D'esta manera, este Programa permet als distints col·lectius que tenen majors dificultats objectives per a accedir al mercat laboral, participar en programes formatius a mesura que tenen en compte les seues necessitats d'informació, orientació i formació.
  
La principal característica del nou programa d'ajudes és impulsar i fomentar la realització d'accions formatives en sectors relacionats amb les modernes tecnologies de la informació, els nous jaciments d'ocupació, el medi ambient, o la dinamització del món rural, i amb sectors de gran tradició a la Comunitat Valenciana.
  
Amb tot això es busca aconseguir una formació ocupacional que responga a les necessitats de l'empresa valenciana, bàsicament xicoteta i mitjana empresa, de disposar de professionals adaptats a les qualificacions per elles demandades, i respondre al mateix temps als objectius del Pacte Valencià pel Creixement i l'Ocupació.
  
Així mateix, es pretén, d'acord amb el que preveu el Pla Valencià de Formació Professional, aprovat pel Consell de la Generalitat Valenciana el 15 d'octubre de 2002, donar resposta a les noves exigències en termes de qualificacions i habilitats requerides, i que la formació aconseguida a través de la present Orde responga al perfil de l'economia de la nostra Comunitat.
  
En virtut d'això, i en ús de les facultats que em confereix la Llei 5/1983, de 30 de desembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, sentit el Consell Valencià de Formació Professional,
  
ORDENE
  
Capítol I
  
Normes generals
  
Article 1. Objecte, àmbit i gestió
  
1. L'objecte de la present Orde és establir per a l'any 2003 el marc regulador del Programa Valencià de Formació Professional Ocupacional per a fomentar i desenvolupar itineraris formatius a treballadores i treballadors valencians en situació de desocupació que complementen la seua qualificació professional, i que prevegen com a objectiu prioritari la seua inserció laboral, especialment en els sectors més propis de la Comunitat Valenciana i en d'altres relacionats amb les modernes tecnologies de la informació, amb els nous jaciments d'ocupació, el medi ambient, o la dinamització del món rural.
  
S'entendran com a itineraris formatius el conjunt d'una o més accions formatives que s'impartiran paral·lelament o consecutivament, definides prèviament en el conjunt per l'entitat sol·licitant, que permeten l'accés dels seus destinataris a una qualificació professional, encaminades directament a la inserció laboral de l'alumnat que hi participe en una ocupació relacionada amb l'itinerari.
  
2. La gestió de les ajudes previstes en la present Orde correspondrà al Servici Valencià d'Ocupació i Formació, en endavant SERVEF.
  
Article 2. Naturalesa de les ajudes
  
Les ajudes previstes en la present disposició tindran la naturalesa jurídica de subvencions públiques i aniran destinades al finançament total o parcial de les accions que es realitzen a la seua empara.
  
Article 3. Beneficiaris
  
Podran sol·licitar les ajudes previstes en la present Orde les següents entitats:
  
- Les empreses privades o públiques, siguen tant persones físiques com jurídiques, que assumisquen un compromís de contractació sobre el nombre d'alumnes resolts.
  
- Les entitats locals.
  
- Les organitzacions empresarials.
  
- Les organitzacions sindicals.
  
- Altres entitats sense ànim de lucre.
  
Els qui aspiren a ser perceptors de les distintes ajudes hauran de reunir els requisits generals següents:
  
- Tenir personalitat jurídica pròpia.
  
- Estar al corrent de les seues obligacions tributàries i de Seguretat Social en els termes establits per l'Orde de 30 de maig de 1996, de la Conselleria d'Economia i Hisenda.
  
- Acreditar capacitat suficient de mitjans materials, humans i organitzatius per a complir amb els objectius establits en el Programa.
  
Article 4. Destinataris dels cursos
  
Podran participar en els itineraris formatius corresponents a este programa les persones que en el moment de l'inici es troben desocupades i inscrites en algun centre SERVEF d'Ocupació, així com els treballadors i les treballadores eventuals del Règim Especial Agrari en situació de desocupació no subsidiada. No es podran simultaniejar l'assistència a altres accions formatives impartides o subvencionades pel SERVEF a càrrec d'altres órdens de la Conselleria d'Economia, Hisenda i Ocupació.
  
Article 5. Difusió
  
Serà obligació de les entitats beneficiàries de les ajudes regulades en la present Orde donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana, i cofinançada pel Fons Social Europeu, de conformitat amb les instruccions i models que a este efecte subministre el SERVEF.
  
Capítol II
  
Procediment
  
Article 6. Presentació de sol·licituds, documentació i termini
  
1. El termini de presentació de sol·licituds de les ajudes regulades en la present Orde finalitzarà el 31 de juliol, i l'obtenció de l'ajuda queda condicionada a l'existència de crèdit disponible.
  
2. Les sol·licituds es presentaran en qualsevol dels registres del SERVEF, o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats. Cada sol·licitud es formularà incloent-hi totes les accions que l'entitat sol·licitant presente en el seu àmbit provincial.
  
3. Tota sol·licitud haurà d'anar acompanyada de la següent documentació:
  
- Documentació acreditativa i identificadora de l'entitat sol·licitant i del seu representant legal.
  
- Document d'identificació fiscal de l'entitat sol·licitant.
  
- Dades de domiciliació bancària segons model facilitat a l'efecte (fitxa de manteniment de tercers).
  
- Autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del Model d'Autorització que es facilitarà.
  
En el supòsit de falta d'autorització, haurà de presentar-se certificat d'estar al corrent de les obligacions tributàries en els termes establits en l'Orde de 30 de maig de 1996, de la Conselleria d'Economia i Hisenda (DOGV núm. 2.775), la validesa de la qual s'haurà d'estendre fins a la data de en que acabe el termini de presentació de sol·licituds.
  
- Certificat d'estar al corrent de les obligacions amb la Seguretat Social en els termes establits en l'Orde de 30 de maig de 1996, de la Conselleria d'Economia i Hisenda (DOGV núm. 2.775), la validesa del qual haurà d'estendre's a la data en què finalitze el termini de presentació de sol·licituds.
  
- Els itineraris formatius que es desitgen desenvolupar, amb detall de les accions formatives que constitueixen cadascun d'ells, indicant si el desenvolupament de les actuacions tindrà lloc de forma presencial o semipresencial, així com les possibles ocupacions relacionades amb les itineraris. Estes accions es presentaran en suport magnètic i en paper.
  
- Documentació acreditativa que es disposa del dret d'ús del local en què es va a realitzar l'acció formativa, així com la descripció i els plans de les instal·lacions que cal utilitzar per al desenvolupament de l'acció formativa, llevat que es tracte d'unes instal·lacions homologades a favor del sol·licitant a l'empara del que preveu l'Orde de 18 d'octubre de 1999, de la Conselleria d'Ocupació (DOGV núm. 3.615, de 29 d'octubre de 1999), modificada per Orde de 7 de gener de 2002, de la Conselleria d'Economia, Hisenda i Ocupació (DOGV núm. 4.169, de 16 de gener de 2002), per a impartir alguna especialitat formativa relacionada amb l'itinerari formatiu presentat a l'empara de la present Orde.
  
- Compromís de contractació del 50%, com a mínim, sobre el nombre d'alumnes que es resolguen per a cada itinerari formatiu en el cas que el peticionari siga una empresa.
  
No s'aportaran els tres primers documents amunt mencionats si estigueren ja en poder de la Conselleria d'Economia, Hisenda i Ocupació per haver sigut aportats en el mateix exercici o en l'immediatament anterior.
  
Quan la sol·licitud no reunisca els requisits establits en la present Orde, o no s'acompanye la documentació que d'acord amb ella resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, es requerirà la persona l'interessada perquè, en un termini de 10 dies, esmene la falta o acompanye els documents necessaris, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada Llei.
  
Article 7. Itineraris formatius que cal desenvolupar
  
Les entitats sol·licitants elaboraran i presentaran, d'acord amb el que preveu l'article 6.3 de la present Orde, un projecte individualitzat per a cada itinerari formatiu en el qual s'arreplegaran per este orde els següents aspectes:
  
1. Dades generals de l'itinerari:
  
- L'itinerari formatiu es definirà per a un determinat nombre d'alumnes, i s'indicarà necessàriament en la documentació de sol·licitud.
  
Alguna o algunes de les accions formatives que integren cada itinerari podran compondre's d'un nombre inferior d'alumnes, com a resultat de la menor agrupació d'estos i a fi d'impartir continguts específics distints.
  
L'itinerari formatiu es dissenyarà perquè tots els alumnes reben el mateix nombre d'hores lectives.
  
- Lloc o llocs d'impartició, (carrer o plaça i nombre de policia). Si es justificara degudament, part de l'itinerari podrà desenvolupar-se fora de la Comunitat Valenciana.
  
- Nombre de participants per a cada acció formativa, que no serà ni inferior a 6 ni superior a 17, nombre que podrà variar-se de forma justificada, excepte el que preveu l'article 31 de la present Orde.
  
- Nombre d'hores, que no serà inferior a 100 hores.
  
- Forma en què es desenvoluparan les accions formatives, i si es considera necessari que les pràctiques, en la modalitat presencial, es realitzen en grups inferiors a 5, i la justificació.
  
2. Formulació dels objectius que el desenvolupament del programa formatiu pot complir en relació amb la qualificació professional que calga proporcionar i amb la inserció laboral prevista de forma detallada, amb indicació:
  
2.1. Objectius d'aprenentatge
  
Es formularan detalladament les competències previstes per a l'alumnat en finalitzar l'acció formativa, d'acord amb les necessitats detectades en recursos humans que justifiquen la programació de l'acció.
  
2.2. Pla d'inserció
  
2.2.1. A fi de justificar la programació de l'itinerari formatiu, s'haurà d'indicar quines són les empreses destinatàries i que sol·liciten, impulsen o col·laboren en el disseny de l'itinerari de manera que els seus continguts coincidisquen amb les seues necessitats empresarials de recursos humans.
  
Per a això, hauran d'indicar de cada una de les empreses associades al curs, el seu nom, activitat econòmica, persona de contacte, càrrec en l'empresa i número de telèfon.
  
Les entitats sol·licitants podran assumir voluntàriament un compromís d'inserció laboral sobre el nombre dels alumnes que es resolguen en un percentatge que no serà inferior al 50%.
  
2.2.2. Quan el sol·licitant de la subvenció siga una empresa, s'acompanyarà, en compte de l'anteriorment indicat, el compromís de la contractació laboral sobre el nombre d'alumnes que es determinen per a cada itinerari en un percentatge que no serà inferior al 50%.
  
3. Continguts teoricopràctics, que podran ser els corresponents a les especialitats formatives arreplegades en el Fitxer d'Especialitats Formatives de l'INEM, i que en tot cas hauran de tenir una estructura modular. Cada itinerari haurà d'incloure necessàriament, llevat que estigueren recollits en algun programa corresponent a alguna de les accions formatives:
  
A) Un mòdul de Seguretat i Salut en el Treball, amb una duració total de 10 hores, i el contingut de la qual serà:
  
a) Conceptes bàsics sobre seguretat i salut en el treball (amb una duració de 4 hores).
  
- El treball i la salut: els riscos professionals. Factors de risc.
  
- Danys derivats de treball. Els accidents de treball i les malalties professionals. Altres patologies derivades del treball.
  
- Marco normatiu bàsic en matèria de prevenció de riscos laborals. Drets i deures bàsics en esta matèria.
  
b) Riscos generals i la prevenció (amb una duració de 4 hores).
  
- Riscos lligats a les condicions de seguretat.
  
- Riscos lligats al medi ambient de treball.
  
- La càrrega de treball, la fatiga i la insatisfacció laboral.
  
- Sistemes elementals de control de riscos. Protecció col·lectiva i individual.
  
c) Riscos específics i la prevenció, corresponents a l'activitat de l'acció formativa (amb una duració de 2 hores).
  
B) Un mòdul de Sensibilització Mediambiental, amb una duració de 9 hores, adreçat a introduir l'alumnat en el coneixement dels principals problemes mediambientals, tant en l'àmbit general com en l'àmbit laboral, i les seues possibles solucions, amb els següents continguts:
  
- Conceptes bàsics.
  
- Característiques principals i conseqüències de l'actual model de desenvolupament.
  
- Solucions a l'actual model de desenvolupament.
  
- Principals problemes originats per la contaminació de l'agricultura i ramaderia, la indústria, la construcció i els servicis.
  
- Organismes i institucions locals, nacionals i internacionals en matèria de medi ambient.
  
- Bones pràctiques mediambientals en la indústria, l'agricultura, la construcció i els servicis.
  
4. Indicació expressa de les dades del perfil del professor o la professora (titulació, experiència professional i docent, formació en didàctica...).
  
5. Descripció d'espais, mitjans i materials que calga utilitzar durant el desenvolupament de les accions formatives, ajustat tot això a la forma, presencial o semipresencial, en què estiga prevista la realització de l'acció formativa. Esta descripció se cenyirà a infraestructures lligades a la docència en qüestió.
  
6. Metodologia d'impartició.
  
7. Compromís, si és procedent, de realització de Pràctiques No Laborals en els termes arreplegats en el capítol IV de la present Orde.
  
8. Desglossament del pressupost necessari per a portar a terme les accions formatives.
  
9. Entitats o organismes que col·laboren en el finançament de l'acció.
  
10. Proposta organitzativa.
  
Article 8. Valoració de les sol·licituds
  
1. Tota sol·licitud estarà subjecta a:
  
a) Una valoració prèvia, a càrrec del personal de les direccions territorials del SERVEF, que supervisarà si es compleixen els requisits formals previstos en la present Orde, i valorarà els espais, mitjans i materials previstos per a utilitzar per al desenvolupament de l'acció formativa, llevat que l'entitat tinga la consideració de centre homologat per a impartir cursos del Pla FIP i que l'itinerari formatiu presentat a l'empara de la present Orde estiga relacionat amb la mencionada homologació.
  
b) Una valoració material a càrrec dels tècnics i les tècniques de la Direcció General de Formació i Qualificació que analitzarà:
  
- Els objectius previstos dels itineraris.
  
- El contingut de les accions que calga desenvolupar.
  
- La metodologia.
  
- La idoneïtat del personal docent.
  
- L'alumnat a què es destinarà.
  
- La capacitat formativa de l'entitat.
  
- Les expectatives d'ocupació i el compromís de contractació, o d'inserció voluntàriament assumit per l'entitat sol·licitant.
  
2. Realitzada la valoració, s'efectuaran les propostes de resolució atenent l'adequació i l'oportunitat de l'acció, l'actuació, així com la modalitat, propostes que hauran d'estar prou motivades, amb indicació dels factors o criteris tinguts en compte en la valoració i l'aplicació concreta.
  
Article 9. Tramitació, resolució i recursos
  
1. Efectuada la valoració de la sol·licitud, el director general del SERVEF, o persona en qui haja delegat, dictarà la resolució procedent fins a exhaurir el pressupost assignat.
  
2. El text de les resolucions, que serà una per itinerari, contindrà les dades relatives a cada acció, denominació, número d'expedient, entitat col·laboradora, duració horària, nombre d'alumnes, modalitat d'impartició, quantia concedida, i incorporarà, si és procedent, les condicions, obligacions i determinacions accessòries a què haja de subjectar-se l'entitat beneficiària.
  
Quan es considere oportú, la resolució d'aprovació podrà ser substituïda per un conveni entre el SERVEF i l'entitat sol·licitant en el qual s'arreplegaran, d'acord amb el que preveu la present Orde, les obligacions de l'entitat i de l'administració.
  
3. El termini màxim per a resoldre i notificar la resolució procedent serà de sis mesos a comptar des de la presentació de la sol·licitud en qualsevol dels registres d'entrada del SERVEF.
  
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb allò que s'ha disposat per l'article 55 de la Llei 9/ 2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana, i això sense perjuí que subsistisca l'obligació legal de resoldre sobre la petició formulada.
  
5. Les resolucions que dicte el director general del SERVEF a l'empara de la present Orde esgoten la via administrativa, i contra elles s'hi podrà interposar recurs contenciós- administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableix l'article 10.1.a) i l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercir-ne, si és procedent, qualsevol altre que consideren procedent.
  
Davant de la desestimació per silenci administratiu, contra l'acte presumpte s'hi podrà interposar idèntic recurs, en el termini de sis mesos a comptar des que haguera finalitzat el termini que per a dictar i notificar la resolució expressa es menciona en el núm. 3 d'este article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa i sense perjuí del que disposen els articles 116 i 117, abans mencionats.
  
Article 10. Obligacions de les entitats beneficiàries
  
Són obligacions de les entitats beneficiàries:
  
- Realitzar les accions subvencionades segons el que preveu esta orde i la resolució d'aprovació o el conveni, i justificar-ne l'execució.
  
- Facilitar al SERVEF les tasques de seguiment i control tècnic.
  
- Sotmetre's a les accions de control que s'estableixen en esta mateixa Orde.
  
- Subjectar-se a les accions de control financer que legalment corresponguen en relació amb la subvenció concedida.
  
- Comunicar al SERVEF la concessió de qualsevol altra subvenció o ajuda que, amb la mateixa finalitat, els siga atorgada per una altra administració o ens públic o privat.
  
- No percebre cap quantitat de l'alumnat que participa en l'acció subvencionada.
  
- Portar comptabilitat codificada de les despeses imputables a cada subvenció concedida.
  
- Donar a conéixer als alumnes de forma inequívoca que estan participant en un programa subvencionat per la Conselleria d'Economia, Hisenda i Ocupació de la Generalitat Valenciana, i cofinançat pel Fons Social Europeu.
  
- Pagar a l'alumnat la corresponent ajuda per assistència.
  
- En el cas de realitzar Pràctiques No Laborals, o pràctiques al centre de treball, comunicar als representants legals dels treballadors i les treballadores dels corresponents centres en què es realitzen les pràctiques, així com a la inspecció provincial de Treball corresponent, el llistat d'alumnes que participen en este Programa, la duració i el programa formatiu.
  
Article 11. Costos elegibles per a les entitats beneficiàries
  
I) Els costos elegibles es distribuiran en:
  
A) Part A. Despeses de professorat i control de la docència
  
1. Quedaran compresos en este concepte:
  
- Salaris del professorat o, si és procedent, del servici docent extern, per a l'horari d'impartició de les accions formatives, avaluacions i revisions periòdiques de l'alumnat, preparació de classes, tutories i orientació a l'alumnat.
  
- Despeses de Seguretat Social a càrrec de l'entitat col·laboradora quan haja contractat els docents com a treballadors per compte alié, amb obligació de l'afiliació i/o alta en la Seguretat Social.
  
- Costos del control de la qualitat de la docència. Este concepte haurà d'estar especificat en el projecte que acompanya la sol·licitud de l'acció formativa, si es van a justificar despeses. Amb caràcter merament enunciatiu, i no limitador, es consideraran com a accions de control de la qualitat de la docència les sessions d'autoavaluació per a la millora contínua, l'elaboració de plans de millores, la identificació d'àrees de millores, les enquestes al professorat i a l'alumnat, l'atenció a l'alumnat fora de les hores lectives, etc.
  
Les activitats de control de qualitat de la docència podran ser exercides per personal no docent. Com a màxim, l'import que s'impute a este apartat serà el 10% del total que aparega en la resolució de concessió com a Part A.
  
2. Únicament s'admetran justificants de pagaments a persones físiques, tant si el servici ha sigut prestat pel personal de l'entitat beneficiària, com si s'ha contractat una prestació de servicis professionals amb persones alienes a ella. Queda expressament prohibida la subcontractació.
  
B) Part B. Despeses d'organització o institucionals, entre les quals s'inclouran:
  
1. Costos indirectes:
  
- Despeses d'assegurances d'accidents de l'alumnat per al període de presència real d'este, que comprendrà l'accident in itinere i els escaiguts en les Pràctiques No Laborals.
  
- Despeses de selecció de l'alumnat, quan es justifiquen i es motiven adequadament.
  
- Despeses de personal directiu i administratiu atribuïbles al desenvolupament de l'acció formativa. En cap cas esta despesa podrà superar el 15% del total de la Part B que aparega en la resolució de concessió. Seran imputables les despeses que es produïsquen tant en el període de la realització de l'acció objecte de la subvenció, com en els 15 dies anteriors a l'inici i els 15 dies posteriors a l'acabament.
  
- Despeses generals atribuïbles a l'acció formativa:
  
- Despeses de publicitat que responguen a les actuacions realitzades en compliment del que disposa l'article 5 de la present norma;
  
- Despeses de lloguers, tant d'instal·lacions com de maquinària lligada directament a la docència;
  
- Despeses d'energia elèctrica, combustible i, en general, manteniment de les instal·lacions i dels equips docents;
  
- Despeses de comunicació (fax, telèfon, connexió Internet, etc.) fins a un màxim del 5% del total de la Part B que aparega en la resolució de concessió, excepte en el cas que l'acció formativa siga realitzada de forma semipresencial.
  
2. Costos directes, com ara:
  
- Amortització d'instal·lacions, equips i ferramentes, que hauran de tenir sempre una connexió exclusiva amb l'activitat docent, i pel període d'esta, de l'entitat col·laboradora en qüestió, de duració superior a un exercici natural, excloent-se'n la d'aquells béns que hagen sigut objecte de subvenció pública per a l'adquisició. Les citades despeses es calcularan d'acord amb la normativa vigent i hauran de correspondre a inversions oficialment registrades en la comptabilitat de l'entitat beneficiària de la subvenció, i en cap cas podran superar el 25% del total de la Part B que aparega en la resolució de concessió.
  
- Material consumible adquirit per a la impartició de la docència no recuperable a l'acabament de l'acció formativa.
  
- Altres costos imputables a l'acció formativa, en particular:
  
- compra de material didàctic;
  
- despeses de traducció de materials d'ensenyança;
  
- despeses de recopilació, edició, impressió, de materials d'ensenyança;
  
- despeses derivades de la realització de les Pràctiques No Laborals.
  
En el cas de les despeses generals i d'altres costos previstoss en el punt anterior, excepte els derivats de la realització de les Pràctiques No Laborals, l'entitat beneficiària haurà d'acompanyar a la documentació exigida amb caràcter general per a la justificació de despeses, una memòria per acció formativa explicativa dels càlculs realitzats per a imputar els citats costos.
  
C) Part C. Ajuda a l'alumnat per assistència a les accions impartides a la Comunitat Valenciana.
  
D) Part D. Ajuda per assistència fora de la Comunitat Valenciana a l'alumnat que haja de desplaçar-se més de 100 quilòmetres des del seu domicili per al desenvolupament de tot l'itinerari formatiu o de part d'ell. Esta ajuda no serà acumulable a la prevista com a Part C).
  
II) No es considerarà cost elegible, en cap de les parts de la subvenció anteriorment citades, l'IVA o d'altres càrregues tributàries, quan siguen susceptibles de ser compensades per l'entitat beneficiària. A estos efectes, haurà d'aportar la documentació acreditativa d'estar exempta de presentar declaració de l'IVA.
  
III) Les factures presentades per a la justificació de les despeses hauran de complir allò que s'ha disposat pel Real Decret 2.402/1985, de 18 de desembre, i la resta de normativa vigent.
  
No s'acceptaran com a justificant de despeses les factures emeses per empreses o entitats vinculades al beneficiari de l'ajuda, excepte justificació expressa que haurà de ser valorada pel SERVEF. S'entén per empresa o entitat vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una entitat o empresa, directament o indirectament, en relació amb una altra, estiga en possessió d'un 25% del capital subscrit, o d'un 25% dels vots inherents a les participacions emeses per l'empresa o l'entitat, o puga designar almenys el 25% dels membres de l'òrgan d'administració, direcció o control de l'empresa.
  
IV) Les accions hauran de ser realitzades pel sol·licitant, per la qual cosa les despeses hauran de ser pagades per l'entitat beneficiària, que és la que ha de reunir les característiques i els requisits enunciats en l'article tercer. Queda expressament prohibida la subcontractació.
  
Article 12. Quantia de la subvenció
  
1. Sempre que hi haja crèdit adequat i suficient en els pressupostos de la Generalitat Valenciana per a atendre estos programes, es podrà atorgar subvencions a cadascuna de les accions presentades a l'empara d'esta orde de 8 euros per hora i alumne, distribuïdes de la següent manera:
  
- Part A: 5 euros per hora i alumne/a.
  
- Part B: 3 euros per hora i alumne/a.
  
En el cas que l'alumnat només poguera realitzar les pràctiques en la modalitat presencial en grups inferiors a cinc, per al càlcul de les parts A i B les hores de pràctiques en el centre de formació (no les PNL) es podran elevar fins a un 400%.
  
2. L'alumnat que participe en una acció formativa realitzada a l'empara de la present Orde a la Comunitat Valenciana percebrà una ajuda econòmica (Part C) en concepte d'assistència per import de 6 euros per dia realment assistit.
  
3. L'alumnat que participe en una acció formativa realitzada, en tot o en part, a l'empara de la present Orde, fora de la Comunitat Valenciana, percebrà una ajuda per assistència (Part D) de 60 euros per dia realment assistit fora de la Comunitat Valenciana, i es pagarà setmanalment a l'alumne/a que hi tinga dret.
  
Article 13. Liquidació de les ajudes
  
1. L'import de la subvenció es farà efectiu en finalitzar cada itinerari formatiu subvencionat, i serà necessària la presentació de la declaració de despeses efectivament realitzades per la impartició de cada acció formativa, mitjançant l'aplicació informàtica SIDEC, que s'entregarà pel SERVEF a les entitats que impartisquen l'acció formativa a l'inici d'esta, adjuntant la següent documentació:
  
Per a la Part A:
  
- Documents justificatius de la despesa corresponent. Les despeses corresponents al salari del professorat poden abraçar un període comprés entre 15 dies abans de l'inici de l'acció formativa i 15 dies posteriors a l'acabament d'esta.
  
- Resguards de les transferències bancàries de les quantitats corresponents als imports dels salaris.
  
Per a la Part B:
  
- Documents justificatius de la despesa corresponent.
  
- La memòria a què fa referència l'article 11.B).2 de la present Orde.
  
- Pòlissa de l'assegurança de l'alumnat, en el cas que no s'haja aportat amb anterioritat.
  
- En el cas d'incloure Pràctiques No Laborals, s'haurà d'aportar per cada empresa en què hagen tingut lloc, un llistat nominal de l'alumnat diàriament assistent amb el vistiplau de l'instructor/a, el nombre total d'hores, i el rebut de la corresponent quantitat firmat per la persona representant de l'empresa en què s'hagen realitzat aquelles.
  
Per a la Part C:
  
- Llistat d'alumnes assistents a les accions formatives, junt a un rebut individualitzat i firmat acreditatiu de la recepció per l'alumne/a de l'ajuda per assistència, així com els corresponents parts d'assistència diària degudament firmats per l'alumnat.
  
Per a la Part D:
  
- Llistat dels alumnes assistents a les accions formatives, junt a un rebut individualitzat i firmat acreditatiu de la recepció per l'alumne/a de l'ajuda per assistència, així com els corresponents parts d'assistència diària degudament firmats per l'alumnat, i el corresponent certificat de residència.
  
Així mateix haurà d'acompanyar-se la documentació justificativa de la inserció realitzada en cas de compromís de contractació o d'inserció, prenent-se en compte únicament per a acreditar la inserció o la contractació els contractes de duració igual o superior a tres mesos a jornada completa setmanal, o període de treball real equivalent en el cas de contractacions a temps parcial, independentment de l'activitat que es tracte. Les altes en el Règim Especial de Treballadors Autònoms de l'alumnat d'una acció formativa es tindran en compte a efectes d'acreditar la inserció compromesa.
  
La citada declaració de despeses, i la remissió de documents justificatius, realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se en el termini màxim de 15 dies naturals comptats des de l'endemà de l'acabament de l'itinerari formatiu, si en la resolució no se'n fixara un altre de distint.
  
2. Es podrà avançar a l'entitat beneficiària el percentatge màxim de l'import de l'ajuda que establisca per a estos supòsits la vigent legislació, previ aval bancari a favor de la Generalitat Valenciana en la forma legalment prevista. Estaran exemptes de l'obligació de prestar avals les entitats locals, així com les empreses el capital social de les quals estiga participat per la Generalitat Valenciana en més d'un 80% o per les seues entitats autònomes.
  
Article 14. Minoracions i resolució de l'ajuda concedida
  
1. L'alteració d'alguna de les característiques no essencials de l'itinerari aprovat; l'incompliment d'algunes condicions establides en la resolució; la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades que en conjunt superen el cost de l'activitat que ha de desenvolupar el beneficiari, podrà donar lloc a la minoració de la subvenció concedida.
  
En especial, a la vista de la documentació presentada relativa a l'itinerari desenvolupat per l'entitat, es minorarà la subvenció concedida en els següents supòsits:
  
- No haver impartit la totalitat de les hores lectives aprovades per resolució per al corresponent itinerari formatiu. Es minorarà en este proporcionalment de la subvenció concedida.
  
- Per baixes de l'alumnat:
  
- L'alumnat podrà ser substituïs sempre que no haja transcorregut el 50% de la duració del seu itinerari.
  
- Quan en la segona meitat de l'itinerari formatiu es produïra una disminució del nombre d'alumnes no imputable a l'entitat col·laboradora, només es minorarà la Part B de la subvenció concedida o de la subvenció recalculada, si és procedent, a partir de la tercera baixa inclusivament. No s'aplicarà cap minoració quan l'abandó de l'alumnat es dega a contractació degudament acreditada, que podrà ser-ho mitjançant declaració responsable on conste el nom de l'empresa, la data de contractació i el número patronal, aspectes que poden ser comprovats per l'administració.
  
- Per no haver justificat en els termes establits en l'Orde i en la resolució de concessió d'ajudes la totalitat de les despeses subvencionades.
  
- Per no ajustar-se el personal docent al perfil del professorat previst en el projecte formatiu. En este cas, la minoració s'efectuarà únicament respecte de la despesa corresponent al citat professor.
  
- Per incompliment del compromís d'inserció laboral.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció; l'alteració d'alguna de les característiques essencials del projecte aprovat; la variació de la finalitat de l'actuació o la falta de justificació de l'acció, donaran lloc a la incoació per l'òrgan competent per a la concessió de les ajudes del corresponent procediment que podrà finalitzar, si és procedent, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de la persona interessada a l'audiència.
  
En especial, es podrà resoldre la subvenció concedida en els següents supòsits d'incompliment per part de l'entitat:
  
- Incompliment de la finalitat per a la qual la subvenció va ser concedida, o de les condicions exigides per a la concessió en la resolució d'aprovació.
  
- Incompliment del compromís de contractació laboral.
  
- Percepció per part de l'entitat col·laboradora de qualsevol quantitat econòmica procedent de l'alumnat que participe en els cursos.
  
- Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present Orde.
  
- La falsedat de les dades contingudes en la declaració prevista en l'apartat 1 de l'article 13 de la present Orde.
  
- L'obstaculització de les actuacions de seguiment i control per la Conselleria d'Economia Hisenda i Ocupació, o l'incompliment de les obligacions d'informació de dades.
  
- La utilització de l'alumnat per a fins distints dels establits en el programa formatiu, o la vulneració de les normes que, en relació amb la realització de les activitats programades, estiguen en cada cas vigents.
  
Tot això sense perjuí del que preveu el Real Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Orde Social.
  
Capítol III
  
Normes relatives a la realització de l'itinerari i
  
de les seues accions formatives
  
Article 15. Tècnics d'enllaç
  
El director territorial d'Ocupació corresponent assignarà a cada una de les entitats col·laboradores un tècnic o una tècnica que actuarà com a interlocutor entre estes i la citada direcció territorial a fi d'agilitzar la gestió.
  
El citat tècnic tindrà entre les seues funcions:
  
- Informar l'entitat col·laboradora, per escrit, dels tràmits que ha de seguir en desenvolupar l'itinerari i cada acció formativa, així com del centre SERVEF d'Ocupació a què ha de sol·licitar la preselecció de l'alumnat.
  
- Estar informat de la realització de les proves de selecció i del contingut.
  
- Conéixer el començament i l'acabament de cada curs.
  
- Estar informat de les incidències escaigudes en cada curs.
  
- Coordinar les tasques necessàries per a portar a terme el control de qualitat de la docència.
  
- Vetlar pel correcte desenvolupament de les accions i proposar les mesures oportunes a l'entitat col·laboradora o a la direcció territorial d'Ocupació si és procedent, inclosa la suspensió cautelar de l'acció formativa que corresponguera.
  
- Informar l'alumnat de la possibilitat d'acudir al seu centre SERVEF d'Ocupació, una vegada finalitzada l'acció com a apte, perquè la formació rebuda siga arreplegada en la seua demanda d'ocupació, a fi que puga ser inclòs en les ofertes d'ocupació de l'ocupació corresponent.
  
Article 16. Selecció de l'alumnat
  
1. L'entitat sol·licitant determinarà el perfil general de les persones que participaran en cada acció formativa i/o en el total de l'itinerari.
  
2. L'entitat sol·licitant haurà de tenir el personal tècnic, extern o intern, adequat que requerisca el procés de selecció dels participants en cada acció formativa i/o en el total de l'itinerari.
  
3. Finalitzat el procés de selecció, es confeccionarà un acta firmada per la persona responsable d'este procés i la representant legal de la beneficiària en què apareixeran els noms d'aquelles persones que hagen superat les proves, les que hagen sigut seleccionades per a realitzar cada acció formativa i les reserves.
  
Article 17. Realització dels itinerari formatius
  
Els itineraris formatius hauran de finalitzar abans de l'1 de novembre de 2003, excepte en el cas que s'haja anticipat la subvenció en el percentatge màxim legalment previst i l'itinerari formatiu s'haja iniciat abans de l'1 de setembre. En este cas, l'acció podrà finalitzar el 15 de desembre del citat any.
  
Article 18. Inici de l'acció formativa
  
1. És preceptiva la comunicació fefaent a la direcció territorial d'Ocupació per part de l'entitat beneficiària de la data d'inici de cada acció formativa, amb indicació de l'horari, que no serà superior a 40 hores setmanals, amb una jornada diària no inferior a 4 hores, tot això amb anterioritat a la citada data, comunicació que haurà de tenir lloc en el termini màxim d'un mes des de la notificació de la resolució de concessió. Serà necessari que en el moment d'iniciar-se l'acció formativa el nombre d'alumnes assistents siga com a mínim de sis, excepte en el cas de la modalitat semipresencial.
  
2. L'entitat disposarà de 15 dies naturals des del començament de l'itinerari per a remetre a la direcció territorial d'Ocupació que corresponga la següent documentació:
  
- L'acta de selecció, que contindrà: especialitat, horari, lloc d'impartició i llistat d'alumnes seleccionats, reserves i no admesos, així com les actuacions realitzades respecte de la selecció de l'alumnat.
  
- La pòlissa de l'assegurança d'accidents de l'alumnat, o si no n'hi ha, la carta de garanties d'este, que serà sempre sense franquícia i que comprendrà almenys la següent cobertura:
  
- Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament de l'acció formativa, incloent-hi el temps necessari per al desplaçament dels alumnes des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
  
- Indemnització mínima de 12.020 euros per mort o invalidesa permanent derivats d'un accident en l'acció formativa o en el desplaçament.
  
- Indemnització diària de l'alumnat derivada d'un accident en l'acció formativa que produïsca una impossibilitat temporal d'assistència. El període serà el que comprenga la citada incapacitat i fins a un màxim d'un any. La indemnització mínima serà de 6 euros diaris.
  
L'entitat col·laboradora estarà obligada a mantenir la cobertura en l'assegurança d'accidents durant tot el període lectiu en el qual cada participant romanga d'alta en l'acció formativa.
  
3. L'entitat disposarà de 15 dies naturals des del començament de l'acció formativa per a remetre a la direcció territorial d'Ocupació que corresponga el llistat de participants que comencen l'acció, així com del personal docent junt amb el seu currículum.
  
4. Sense perjuí de l'anterior, en els dos dies naturals següents a la selecció, l'entitat haurà de presentar una còpia de l'Acta de Selecció i del llistat de participants que comencen l'acció formativa al centre SERVEF d'Ocupació que va tramitar la preselecció.
  
Article 19. Control del desenvolupament de l'acció formativa
  
1. Una vegada començada l'acció formativa i presentada la documentació anteriorment citada, l'entitat col·laboradora estarà obligada a aportar a la direcció territorial d'Ocupació corresponent la següent documentació, d'acord amb les instruccions que li seran notificades abans de l'inici de l'acció formativa:
  
- Control d'assistència mensual que continga la firma diària de l'alumnat assistent.
  
- Comunicació d'incidències que es produïsquen en el desenvolupament de cada itinerari formatiu.
  
2. Procedirà la suspensió cautelar del desenvolupament de les accions formatives quan:
  
- L'acció formativa no estiga en funcionament.
  
- El personal tècnic docent i/o l'alumnat no estiguen presents.
  
- L'alumnat estiga sent dedicat a funcions distintes de la formació.
  
- El material de consum i/o els equips/dotacions no es corresponguen amb els aprovats en la resolució.
  
- El personal tècnic docent i/o l'alumnat no s'ajuste al perfil que s'haja indicat.
  
- S'incomplisca la normativa en matèria de seguretat i salut en el treball.
  
- Hi haja qualsevol altra causa que afecte al normal desenvolupament de l'acció formativa.
  
Serà competent per a acordar la suspensió cautelar el director general del SERVEF, prèvia audiència de la persona interessada.
  
Article 20. Sobre la qualitat de la docència
  
Durant la impartició de cada acció formativa es demanarà l'opinió de l'alumnat sobre la docència que està rebent. L'entitat col·laboradora facilitarà l'accés i la realització de les proves oportunes, i així mateix serà informada del contingut i del resultat d'estes.
  
Article 21. Acabament de l'acció formativa
  
1. En el termini de 15 dies naturals des de la conclusió de cada itinerari formatiu, es presentarà un acta que continga l'aprofitament final de l'alumnat assistent.
  
2. El SERVEF expedirà el corresponent certificat d'aprofitament a les persones que hagen superat amb èxit cada acció formativa o el total de l'itinerari, si és procedent.
  
Capítol IV
  
Pràctiques No Laborals
  
Article 22. Àmbit d'aplicació
  
Els itineraris formatius podran incloure, amb caràcter voluntari per a l'entitat organitzadora, un període de Pràctiques No Laborals que es realitzaran, sempre de forma presencial, en empreses com a part integrant d'aquell.
  
Article 23. Objectius
  
Les Pràctiques No Laborals tenen com a objectius, entre altres:
  
- Facilitar la inserció laboral de l'alumnat que participe en els itineraris, mitjançant la realització de pràctiques a centres de treball que reproduïsquen les condicions habituals de l'entorn empresarial.
  
- Complementar l'adquisició per l'alumnat de la competència professional aconseguida, mitjançant la realització d'un conjunt d'activitats de formació identificades entre les activitats productives del centre de treball.
  
- Contribuir a l'èxit de les finalitats generals de la formació professional (adquisició de la competència professional característica de cada ocupació, i una identitat i maduresa professional motivadora de futurs aprenentatges i adaptacions al canvi de qualificacions).
  
- Facilitar l'avaluació dels aspectes més rellevants de la competència professional adquirida per l'alumnat i, si és procedent, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se en el centre formatiu per exigir situacions reals de producció.
  
- Adquirir el coneixement de l'organització productiva corresponent al perfil professional i el sistema de relacions sociolaborals del centre de treball, a fi de facilitar-ne la futura inserció professional.
  
Article 24. Programa formatiu
  
L'entitat beneficiària elaborarà, d'acord amb el centre de treball en què es realitzen PNL, un programa formatiu en el qual necessàriament haurà de constar:
  
- Àrees o departaments del centre de treball en què participarà l'alumnat, amb la temporalització corresponent a cadascun.
  
- Desenvolupament de les activitats en cada àrea o departament, amb especificació de:
  
- Activitats formatiu-productives, que han de servir per a executar o, si és procedent, completar la competència professional requerida en l'ocupació.
  
- Activitats d'avaluació que han de permetre a l'alumne demostrar la competència professional objecte d'acreditació i a l'instructor del centre de treball obtenir-ne prou evidència.
  
Article 25. Avaluació de la PNL
  
El centre de treball en què es realitze la PNL designarà un instructor per cada tres alumnes o fracció entre el personal qualificat d'aquell, i les funcions del qual seran les següents:
  
- Supervisar tècnicament els alumnes en el desenvolupament de les pràctiques i donar-los suport.
  
- Distribuir les tasques entre l'alumnat.
  
- Col·laborar en l'avaluació dels alumnes.
  
Article 26. Funcions i tasques
  
El seguiment i l'avaluació de l'alumnat seran realitzats pel professorat de l'entitat beneficiària, en col·laboració amb l'instructor del centre de treball.
  
Article 27. Període de realització
  
La PNL, en aquells casos en què estiga programada, es realitzarà en l'últim període de l'itinerari formatiu, i la duració estarà compresa entre el 20% i el 40% del nombre total d'hores pràctiques.
  
Article 28. Relació alumne-centre de treball
  
1. La relació entre l'alumne i el centre de treball no tindrà, en cap cas, naturalesa jurídica laboral o funcionarial. Per tant, l'alumnat no podrà percebre cap retribució per la seua activitat formativa, ni pels resultats que puguen derivar-se'n.
  
2. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne/a que hi realitze activitats formatives, llevat que s'establisca a l'efecte una relació laboral de contraprestació econòmica per servicis contractats. En este cas, es considerarà que l'alumne/a abandona el programa formatiu al centre de treball, i s'haurà de comunicar este fet per l'empresa o la institució col·laboradora al professor-tutor, qui donarà de baixa este alumne o alumna, ja que la PNL i la contractació han de quedar perfectament delimitades.
  
3. L'alumnat estarà cobert, en tot cas, per l'assegurança a què fa referència l'article 18.2.
  
Article 29. Compensació econòmica a les empreses col·laboradores
  
Per la realització de Pràctiques No Laborals, les empreses privades col·laboradores podran percebre una compensació econòmica per alumne/hora de pràctica de 0,6 euros.
  
Article 30. Requisits
  
Les empreses als centres de treball de les quals estiguen previstes la realització de PNL:
  
1. No hauran de distar més de 30 quilòmetres el centre de treball del centre formatiu, excepte autorització expressa.
  
2. Hauran de tenir personalitat jurídica distinta de la corresponent al citat centre formatiu.
  
3. Hauran de tenir una activitat principal pertanyent a sectors no relacionats amb la formació, excepte en el supòsit que la formació corresponga a la família professional de Docència i Investigació.
  
Capítol V
  
De la formació semipresencial
  
Article 31. Alumnat
  
En el supòsit que es preveja el desenvolupament de l'acció formativa en la modalitat semipresencial, el nombre d'alumnes per acció formativa estarà comprés entre 20 i 30.
  
Article 32. Metodologia d'impartició
  
Quan estiga prevista la impartició de l'acció formativa de manera semipresencial, haurà de preveure's en el projecte d'actuacions previst en l'article 7 la presència efectiva de l'alumnat, que es farà en dos grups amb un màxim de 15, durant un període entre el 20% i el 40% de la duració de l'acció formativa als locals de l'entitat, i s'hi especificaran els procediments de control horari i de treball individual.
  
Així mateix s'haurà d'indicar en el projecte d'actuacions mencionat, per a la formació a distància, la plataforma informàtica que calga utilitzar.
  
La tutorització es realitzarà en horari preestablit, del qual tindrà coneixement l'alumnat i haurà de ser notificat al tècnic d'enllaç. Durant l'horari de tutorització s'atendrà la formació a distància i, si és procedent, l'alumnat que es desplace en este horari.
  
Article 33. Costos elegibles
  
En el supòsit que es preveja el desenvolupament de l'acció formativa en la modalitat semipresencial, els costos elegibles de l'article 11.1.A) i B) de la present Orde no estaran subjectes als percentatges limitadors previstos en aquell.
  
Les hores de dedicació del professorat, en el cas de les hores de presència efectiva de l'alumnat en la modalitat semipresencial, sempre que es justifique degudament, podran ser superiors a les hores de presència efectiva de cadascun dels alumnes, sense superar el doble de les hores lectives de l'acció formativa.
  
Article 34. Quantia de la subvenció
  
1. En el cas de subvencions per a la realització d'accions formatives en la modalitat semipresencial, la quantia de la subvenció hi serà de 8 euros per hora i alumne, distribuïdes de la següent manera:
  
- Part A: 5 euros per hora i alumne.
  
- Part B: 3 euros per hora i alumne.
  
En el cas de la Part A, s'entendrà per hora el temps de dedicació del professor/tutor, i la subvenció pel mòdul A podrà ascendir fins a un 200%, d'acord amb el que preveu el segon paràgraf de l'article anterior.
  
2. L'alumnat que participe en una acció formativa realitzada en la modalitat semipresencial, únicament podrà percebre una ajuda econòmica (Part C) en concepte d'assistència per import de 6 euros per dia realment assistit, i no els serà d'aplicació l'ajuda concedida per la realització de l'acció formativa, en tot o en part, fora de la Comunitat Valenciana.
  
DISPOSICIONS ADDICIONALS
  
Primera
  
De conformitat amb el que preveu la Llei 12/2002, de 27 de desembre del 2002, de Pressupostos de la Generalitat Valenciana per a l'any 2003, l'import global destinat per a la concessió de les ajudes previstes en la present Orde a càrrec del subprograma pressupostari 322.52 «Formació Professional Ocupacional», línia T4166000, serà de dos milions dos-cents setanta-cinc mil euros (2.275.000 euros).
  
Segona
  
En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, l'entitat sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats, i que no hagen transcorregut mes de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no n'hi ha, que acredite per uns altres mitjans els requisits a què es refereix el document.
  
DISPOSICIONS FINALS
  
Primera
  
Es faculta el director general del SERVEF, a proposta del director general de Formació i Qualificació Professional, per a dictar totes les instruccions que siguen necessàries per al desenvolupament i l'execució del que disposa la present orde.
  
Segona
  
La present Orde entrara en vigor l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, les persones interessades podran interposar-hi recurs contenciós administratiu en el termini de dos mesos, comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant este mateix òrgan en el termini d'un mes, computat en els termes ja citats, segons allò que s'ha disposat pels articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.
  
València, 17 d'abril de 2003
  
El conseller d'Economia, Hisenda i Ocupació,